SERIAL. PÂNZA DE PĂIANJEN CARE A PRINS ÎN PLASA EI ROMÂNIA. EXCLUSIV INVESTIGAȚII CENZURATE

AICI: Adoptă o investigație cenzurată. Am nevoie de suportul tău

sursa foto: business insider

Personaje fascinante în România sunt multe. Însă Petre Ion ocupă un loc aparte. A fost pomenit în investigații, dar cel mai adesea numele său răsărea accidental în diverse anchete de presă, eventual cu o trimitere către gruparea din care face parte, jurnaliștii neacordându-i atenția cuvenită, ocupați să-i prindă pe peștii mari. Așa a început și ancheta mea, de la legăturile firmei de contabilitate a mamei lui Victor Ponta, cu apropiații lui Morariu, care m-au trimis către Sulfina Barbu, Silvian Ionescu și Andreea Paul Vass de la PDL. Însă unul din partenerii soacrei Andreei Paul Vass era tocmai Petre Ion. Atunci am încercat să aflu mai multe despre el. Curând am fost copleșit de noianul de apariții în firme ale acestui Petre Ion. Am încercat să portretizez prezența în economie a acestui personaj, fără să am pretenția că am epuizat subiectul.

Petre Ion e un personaj care oficial, pe hârtie, ar trebui să fie multimilionar în euro, dacă ar fi să-l judecăm după participațiunile în diverse firme care au supt resursele statului în ultimii 15 ani. Numele său îl găsim atât ca reprezentant legal al unor firme elvețiene și britanice cu activități în România, dar și ca deținător de părți sociale în diverse SRL-uri. Multe, atât de multe încât un cetățean normal ar avea bătăi de cap doar să le țină minte numele. Cu toate acestea duce un stil de viață smerit, dacă e să ne luăm după locuința sa, un apartament amplasat la ultimul etaj al unui bloc comunist, din aglomeratul cartier Drumul Taberei. E un paradox explicabil dacă ne uităm la personajele alături de care apare în firme, sau în firmele cărora e prezent. În realitate, cel mai adesea îl găsim în postura de fondator, vânzător sau cumpărător al unor business-uri (sau părți din business-uri) unele legate de numele lui Dorin Cocoș și Alexandru Bittner, precum și al grupului de interese lărgit, din care Cocoș și Bittner fac parte.

Petre Ion se poate lăuda că din panoplia sa de parteneri de afaceri au făcut parte de-a lungul timpului o pleiadă de VIP-uri politice și din TOP 300. Petre Ion e prezent în numeroase afaceri în care statul a fost păgubit de active imense, contracte care au generat scandaluri de presă.

Petre Ion și Elena Udrea-Dorin Cocoș

Petre Ion a fost partener în mai multe societăți comerciale cu familia Udrea-Cocoş (până recent, soțul Elenei Udrea). Petre Ion a fost asociat și cu ex-socrul Elenei Udrea, Victor Cocoș.

În firma Elan Group SRL, Petre Ion apare până în 2005 (când se decide dizolvarea societății) în acționariat alături de Elena Udrea, Dorin Cocoș și Ulrich Olimpia, administrator al firmei fiind tatăl lui Dorin Cocoș. Inițial, firma Elan Group fusese înființată de Elena Udrea și Ana Maria Topoliceanu, în 2002, pe vremea când Elena Udrea nu era măritată și cele două locuiau împreună în același apartament din București. Ulterior, Ana Maria Topoliceanu și-a cedat un procent din părțile sociale către Petre Ion și un altul către Dorin Cocoș, ieșind din firmă. Ulterior Ana Maria Topoliceanu a fost numită șefa Companiei Naționale de Investiții în mandatul Elenei Udrea la MDRT din Guvernarea Boc.

Esențial de subliniat este că firma Elan Group SRL a angajat pentru dizolvare, societatea Prestige Expert S.C.P.A.J.L. SRL, al cărei administrator era Caracaș Carmen.

Coincidență, aproximativ în aceeași perioadă (un an distanță), un expert contabil cu același nume, Caracaș Carmen (nu am mai identificat alt expert cu acest nume), este cea care a realizat expertiza pentru DNA în “Dosarul Flota” al Președintelui României Traian Băsescu, concluziile acesteia fiind favorabile președinetului.

sursa foto: realitatea.net

Mai interesant este că o altă firmă în care apar Dorin Cocoș, sora lui Dorin Cocoș și Petre Ion, apelează la serviciile aceluiași lichidator pentru dizolvare. Deci concluzia este că atât Președintele României, cât și Dorin Cocoș (și Petre Ion) au lucrat cu același expert. (vezi captura foto de mai jos).

Soțul expertei contabile Carmen Caracaș, care s-a ocupat de firmele Elenei Udrea, lui Dorin Cocoș și Petre Ion, a ocupat în Guvernul Boc I poziția de membru în CNI a ANI. Mai jos puteți citi declarația sa de avere:

av_caracas_mugur_jak_15_06_2009

Petre Ion și Dorin Cocoș

Firmele legate de gruparea Cocoș în care apare Petre Ion sunt multe. De pildă, Petre Ion apare și în celebra firmă Trei Cocoși Interational SRL (Soseaua Nordului, nr 7-9), alături de Anca Dinu (sora lui Dorin Cocoș) și Ulrich Olimpia. În Trei Cocoși, printre alții, a fost acționar de-a lungul timpului și vicepremierul fără portofoliu Gabriel Oprea (general UNPR).

De asemenea, Petre Ion apare și în acționariatul firmei CENTRUL DE EVALUARE MEDICALA SI TESTARE A FORTEI DE MUNCA – S.A., alături de Dorin Cocoș, Ulrich Olimpia și Mioara Radu (n.r. Mioara Radu e alt personaj prezent adesea în firmele controlate de Dorin Cocoș, un fel de Petre Ion feminin).

Petre Ion apare și în firma Alexis Impex ’93 SRL, împreună cu tatăl lui Dorin Cocoș, Victor Cocoș.

Petre Ion și Victor Ponta

Amuzant e că în aceeași perioadă (2005-2006), în care Dorin Cocoș și Dosarul Flota foloseau același expert contabil, tânărul avocat Victor Ponta, actualmente prim ministru al României, presa servicii avocațiale pentru Dorin Cocoș. Avocatul Ponta e cel care a redactat și actul constitutiv actualizat prin care intra doi noi asociați în acționariatul Telemedica SA, firmă în care acționari erau printre alții Dorin Cocoș și Petre Ion.

Dă un search în Monitorul Oficial atașat mai jos, pentru a te convinge singur:

Ponta telemedica

sursa foto: revista vip (sper să n-o scoată de pe site-ul lor după ce eu public acest articol)

Petre Ion și Dana Năstase

În 1999, soția lui Alexandru Bittner, Sherry, a fost asociată cu Dana Năstase într-un SRL: “Silverado Com SRL”. Afacerea a fost ulterior vândută, în 2000, către… Petre Ion și Gheorghe (aghiotant al lui Alexandru Bittner).

Petre Ion și fiica lui Dan Voiculescu

În septembrie 2003, același interval temporal în care Petre Ion derula afaceri în asociere cu familia Udrea-Cocoș, acesta intra într-o afacere, “Romsturio SRL”, în care printre asociați se numărase până la acel moment și Corina Mirela Voiculescu (n.r. Corina este una din fiicele lui Dan Voiculescu, mai puțin aflată în lumina reflectoarelor decât sora ei Camelia. Întocmai ca în cazul firmei Danei Năstase, în clipa în care Corina Voiculescu (împreună cu alți acționari) își făcea exitul alături de ceilalți parteneri, pășeau în firmă ca noi asociați Rușan Gheorghe (familia Rușan exploatează luciurile de apă Oltina și Dunăreni în Dobrogea), Gheorghe Negrea și Petre Ion (toți trei au fost reprezentați în cadrul tranzacției de același avocat).

De precizat e că printre asociații Cameliei Voiculescu în afacerea cu “sturioni”, s-au aflat Bogdan Gabriel Neidoni și Alexandru Cristian Neidoni.

Bogdan Gabriel Neidoni e un personaj care o vreme a ocupat funcția politică de Director și mai apoi de Director Adjunct al Centrului Român pentru Promovarea Comerțului și Investițiilor Străine în guvernul Emil Boc, în perioada când Nokia a decis să renunțe la investiția din România. Ulterior a fost pus director la compania de stat Teletrans S.A.. Neidoni Gabriel Bogdan, (despre care ZF titra în 2011 că e un “no name” pe harta comunității de business, întrebându-se cum a fost pus într-o funcție de înaltă responsabilitatea precum cea de promovare a investițiilor străine) e cel care i-a vândut la începutul anilor 2000 Corinei Voiculescu 5% din afacerea cu sturioni.

Alexandru Cristian Neidoni a fost numit Consul Onorific al României în Principatul Lichtenstein în toamna lui 2013 (de Guvernul Ponta II, în mandatul lui Titus Corlățean la MAE. Linkul este http://bern.mae.ro/node/1083 ). Nu există multe date despre Consulul Alexandru Cristian Neidoni, cu excepția faptului că a reprezentat-o pe Corina Voiculescu în 2003, în tranzacția prin care firma “Romsturio SRL” a ajuns la Gheorghe Rușan, Gheorghe Negrea și Petre Ion.

Mai jos puteți consulta lista consulilor diferitelor țări în Lichtensein:

30_Oktober_2013_Liste_Kons__Corps__englisch__Internetversion

Petre Ion și Dan Radu Rușanu I

Petre Ion este prezent și în SRL-ul “Domino Impex 94” (alături de Ulrich Alin-Gabriel, Ulrich Olimpia, Bartolomeu Finiș, Carmen Mihaela Finiș și Negrea Gheorghe), firmă care la începutul anilor 2000 a cumpărat de la BTT pe nimic (23 dolari/mp, de 40 de ori sub prețul pieței), aproape 7000 mp din Parcul Herăstru, una din cele mai valoroase locații imobiliare ale României. Tranzacția prin care “Domino Impex 94 SRL” și-a însușit terenul statului, e consecința unei semnături a Ministrului Tineretului și Sportului de la acea vreme, Crin Antonescu, care a parafat trecerea “hălcii din Parcul Herăstrău” în patrimoniul BTT. La scurt timp după ce Antonescu “a semnat”, a răsărit “Domino Impex ‘94”, care a cumpărat terenul. Culmea, instanța a stabilit ulterior că ministerul păstorit de Antonescu nu era minister de resort pentru BTT, ceea ce a dus la anularea contractului de vânzare-cumpărare cu “Domino Impex ’94 SRL”.

sursa foto: antena 3

Fiindcă felia din Parcul Herăstrău era “prea valoroasă”, aceasta a fost cumpărată încă o dată de “Domino Impex ‘94”, de data asta după ce s-au luat toate măsurile la nivelul instituțiilor statului, ca terenul să poate fi cedat “pentru vecie” către firma aflată în sfera de influență a grupului Petrache-Bittner-Cocoș. Astfel, mai întâi BTT a fost trecut în subordinea RAPPS, condus în acel moment de Eugen Bejinariu (actualmente onorabil deputat PSD și membru al Comisiei pentru apărare, ordine publică și siguranță națională și până în februarie 2013 membru în Comisia comună permanentă a Camerei Deputaților și Senatului pentru exercitarea controlului parlamentar asupra activității SRI).

Important de precizat este că unul din apropiații lui Crin Antonescu, a fost numit cenzor al norocoasei firme “Domino Impex ‘94 SRL”, beneficiara semnăturii ministrului Antonescu. Astfel, “Domino” a angajat drept cenzor firma “SC Dana Management SRL”, la care acționari erau Dan Radu Rușanu și fiica sa.

La 13 ani după momentul în care “semnătura” lui Crin Antonescu favoriza îmbogățirea “Domino” a apropiaților grupării Bittner-Petrache-Cocoș, cenzorul firmei “Domino”, Dan Radu Rușanu a fost propulsat de USL la șefia influentei Autorități de Supraveghere Financiară (ASF), care supervizează o piață ce gestionează active estimate la 10-15 miliarde de euro. În momentul în care Rușanu a demisionat din Parlament ca să-și ia în stăpânire fotoliul de șef al ASF, Președintele Senatului l-a jelit, declarând că se desparte cu regret de “un vechi prieten”.

În ultima lună, după ce am publicat investigația cenzurată care arată cum Rușanu-Chițoiu sunt legați de Ponta și de apropiații lui Dorin Cocoș, Antonescu a ieșit public, plângându-se de o apropiere nefirească a vicepremierului cu viziuni liberale Chițoiu, de premierul cu viziune stângistă Ponta. Dacă e cert că relațiile Antonescu-Chițoiu s-au răcit, în privința relațiilor Antonescu-Rușanu relația e mai complicată, dată fiind legătura ambilor cu afacerea Herăstrău, așa cum am arătat mai sus.

Pe terenul cu pricina și-a avut sediul și celebra firmă Trei Cocoși Interational SRL (Soseaua Nordului, nr 7-9),a lui Dorin Cocoș și a surorii sale.

Petre Ion și “păpușa” lui SOV

Petre Ion a derulat afaceri și cu un offshore reprezentat de personajul Nipomici Ghenadie. Numele cetățeanului moldovean apare în dosarul penal deschis pentru “favorizarea infractorului“ pe numele controversatului Sorin Ovidiu Vântu, atunci când SOV a transferat fonduri fugarului Nicolae Popa în Indonezia.

Astfel, în firma LIGHT SYSTEM – S.A., Mamaia, apar în 2006 trei acționari firme și doi acționari persoane fizice:

-MASTERTRADE GROUP LTD, cu sediul social in Londra, Marea Britanie, reprezentată prin Petre Ion,

-” COFIGEN – S.A., cu sediul social in Geneva, Elvetia, reprezentată prin Petre Ion

-RADOWAY LIMITED, persoană juridică cipriotă, cu sediul in Nicosia, Cipru, reprezentată prin dl Nipomici Ghenadie, cetătean al Republicii Moldova

– Apostol Radu-Daniel

– Tudora Mioara

Petre Ion și Dan Radu Rușanu II

Până în octombrie 2006 firma LIGHT SYSTEM – S.A., mai sus menționată, a avut ca auditor financiar Societatea Comercial” DANA MANAGEMENT – S.R.L, a familiei Rușanu.

Concluzia. Familia Rușanu a prestat și pentru oamenii de paie ai lui SOV, Bittner și Cocoș, întocmai ca în cazul celeilalte firme din acționariatul căreia a făcut parte și Petre Ion, Domino Impex 94 SRL, menționată anterior, SRL care a preluat pe nimic o halcă din Parcul Herăstrău, cu ajutorul (voluntar sau involuntar, nu știm) al lui Crin Antonescu.

Petre Ion și partenera lui SOV-Liviu Luca

În baza împuternicirii primite de la Alexandru Bittner, Petre Ion a înstrăinat “Piscicola Tour Periteasca” către Ana Bodea, un personaj al cărui nume la prima vedere nu spune nimic. Însă Ana Bodea este cea care a vândut către Petromservice (avându-i la acea vreme în spate pe Liviu Luca și Vântu) mina de la Budureasa (un zăcământ de brucit extrem de valoros, pomenit de SOV în timpul unuia din procesele sale, în care l-a acuzat pe Traian Băsescu că l-a băgat la închisoare special ca să îl deposedeze de valoroasa mină). Ana Bodea este și deținătoarea a mai multor concesiuni și licențe primite de la ANRM, despre care am scris în RL (citește aici investigația mea despre mina de la Budureasa).

Petre Ion și Mihai Cuptor

Petre Ion, Mihai Cuptor și Alexandru Bittner printre alții, apar ca asociați în firma SECURENT SA, care a trăit din contracte cu statul. Printre obiectivele aflate în pază menționez doar orașul în oraș, Sidex Galați. Mihai Cuptor a fost secretar executiv și finanțator al partidului Alianța Pentru România, condus de Teodor Meleșcanu (actualmente director SIE).

Petre Ion și senatorul Gabi Mutu

Petre Ion l-a avut partener de afaceri inclusiv pe senatorul PDL-PSD Gabriel Mutu, “alesul neamului” fiind la rându-i implicat în afaceri imobiliare cu foste spații imobiliare de la stat. Gabriel Mutu a făcut inițial parte din grupul de apropiați ai Elenei Udrea, acesta prosperând din afaceri ale personajelor din gruparea din care face parte și ex-soțul ei, Dorin Cocoș.

Locul în care se intersectează gruparea Cocoș-Bittner-Petrache cu Schwarzenberg

E o adresă cât se poate de exactă. Bd Ion Ionescu de la Brad, nr 53. Vânzătorul a fost Gabriel Mutu și cumpărători gruparea apropiaților lui Cocoș și Bittner, care au folosit clădirea de la adresa respectivă ca sediu pentru mai multe firme avându-i acționari pe: Lucov Steluța, Petre Ion, Nell Cobar Emil, Jianu Radu-Viorel, Ruianu Mircea, Lucov Bogdan Ștefan, Ulrich Alin Ganriel și Petre Ion, desigur.

Interesant că la această adresă (o clădire cu multe camere, pe care au funcționat mai multe firme ale grupării: Hotel Veneția S.A.,Lipsca 2000 S.A., NBN COM SRL, Hotel Venetia CO S.A., Top Invest SRL, Supermob International SRL, Starmob International SRL, Citymob Grup SRL, Midas Construct S.A., Minion House S.A. ) a funcționat și Neocity Group, condus de Elan Schwarzenberg, care a avut funcția de președinte.

Despre apropierea lui Schwarzenberg de gruparea de interese din care face parte ex-soțul Elenei Udrea s-a speculat în trecut, însă până acum singurul indiciu era dat de investigația mea din 2006 din Gândul, când arătat implicarea lui Cristian Poteraș (apropiat al Elenei Udrea), alături de Fabian Schwarzenberg (fratele lui Elan) într-o serie de împroprietăriri ilegale și tranzacții dubioase cu terenuri din Sectorul 6, prejudiciul estimat în dosarul instrumentat de procurorii DNA fiind de 60 milioane de euro.

Precizez că sediul firmei “Silverado Com SRL”, ulterior preluării ei de la Dana Năstase și Sherry Bittner de către Petre Ion și Gheorghe Negrea a fost mutat la adresa “Drumul la Roșu, Nr 1”, ce coincide cu a altei firme (L.C.A. SERVICE – S.R.L.), prezentă în acționariatul Hotel Veneția S.A., firmă care a împărțit același sediu cu firma Neocity Group condusă de Elan Schwarzenberg.

Amuzant e că una din firmele pentru care avocatul Victor Ponta a prestat în noiembrie 2006 servicii avocațiale, Centrul de testare al forței de muncă S.A. București, avea în acționariat și o persoană juridică denumită Alfa Mac Grup SRL, cu sediul pe Bvd. Ion Ionescu de la Brad, nr. 53. (n.r. din acționariatul Alfa Mac Grup SRL a făcut parte în 2003 și Petre Ion, desigur).

Dă un search în numărul din Monitorul Oficial atașat mai jos, pentru a te convinge singur:

Ponta CENTRUL DE TESTARE AL FORTEIDE MUNCA mof4_2007_0670 (1)

Petre Ion și magnatul Ioan Niculaie

Petre Ion l-a avut partener și pe multimilionarul Ioan Niculaie, cei doi fiind implicați într-o tranzacție cu “Casa Țărănească”.

Petre Ion și George Copos

Petre Ion nu a lipsit nici din firmele care au gravitat în jurul Loteriei Române, generând un imens scandal de presa vremii. Astfel, Petre Ion a fost acționar în “Lotrom”. Printre partenerii săi din “Lotrom” s-a aflat și societatea din Liechtenstein “Switel Corporation”, în spatele căreia s-a aflat George Copos (conform anchetelor din presa centrală). Fiindcă lumea politicii și a afacerilor cu statul e mică, din C.A.-ul ”Lotrom” a făcut parte și fiul politicianului Oliviu Gherman, Mihai Liviu Gherman.

Petre Ion l-a avut printre partenerii de afaceri atât pe celebrul Adrian Petrache (implicat în afacerile controversate cu statul derulate în mandatul lui Adrian Năstase, împreună cu Alexandru Bittner).

Însă Petre Ion a fost asociat și cu Alin Petrache, (fiul lui Adrian Petrache). Proaspătul deputat Alin Petrache mi-a declarat că este prieten cu Elena Udrea și Victor Ponta. Petrache jr. este mâna dreaptă a lui Octavian Morariu la Comitetul Olimpic Român, Președinte al Federației Române de Rugby, iar după instalarea “Guvernului Ponta I”, lui Petrache Jr. i s-a dat și funcția de “Vicepreședinte al Autorității Naționale pentru Sport și Tineret”. (Citește aici investigația mea despre legătura dintre firma de contabilitate a mamei lui Victor Ponta și partenerii de afaceri ai lui Octavian Morariu).

Petre Ion și Dan Besciu-Sorin Vulpescu

Dorin Cocoș a fost asociat cu vechii săi prieteni (conform unui apropiat al lui D.C.) Dan Besciu și Sorin Vulpescu în firma “West Tour ’98 SRL”. Printre acționari s-a numărat desigur și… Petre Ion. Important de precizat este că Dorin Cocoș și Dan Besciu au fost asociați și în Casa de Pensii Private Concordia Română și în Grupul Român de Investiții. Petre Ion apare și în Grupul Român de Investiții.

sursa foto: evz

(Citește aici investigația mea în care arătam cum firma Euroconstruct Trading ’98, a prietenilor lui Dorin Cocoș, în tandem cu firma Grossmann Engineering Group SRL, controlată de cumnatul lui Victor Ponta- prieten cu Dorin Cocoș, au câștigat un contract de 11 milioane euro cu statul român).

Petre Ion și Alexandru Bittner

În ultimii 15 ani Petre Ion apare în multe firme alături de Alexandru Bittner, elemente care au fost prezentate de presă. În ultimii 3 ani însă, Petre Ion a funcționat ca “împuternicit” ori “reprezentant” al lui Alexandru Bittner în afacerile imobiliare și cele din deltă, cum ar fi de pildă CHERHANA JURILOVCA SRL, PISCICOLA JURILOVCA SRL, PISCICOLA TOUR AP LUNCA SRL, PISCICOLA TOUR SRL, INTERTRADE DISTRIBUTIE PRODUSE ALIMENTARE SRL, Gama Mac Grup SRL, Meșterii Brutari SRL Jurilovca, etc.

Petre Ion, înconjurat de avocate și notărițe cu pedigree “dubios”

Petre Ion e prezent în mai multe societăți, care în 2000-2004, când Adrian Năstase era stăpân peste Palatul Victoria, au cumpărat pe nimic câteva vile de lux din patrimoniul RAPPS, localizate în cele mai exclusiviste locații: Predeal, Snagov, Primăverii (conform relatărilor din investigațiile jurnalistice ale vremii).

Adesea, în business-urile în care apare Petre Ion, apare și avocata Marieta Anastasescu. Conform presei, avocata Anastasescu, a fost implicată, prin intermediul unui off-shore al cărei reprezentant era, în achiziția de la RAAPPS a unei vile din apropierea Parcului Herăstrău și a alteia amplasată pe Bulevardul Carol, la preț de chilipir 381 euro/mp. Anastasescu Marieta, este o apropiată a ex-premierului Adrian Năstase, fiind într-atât de apropiată, încât a ajuns chiar să dețină un apartament fix în celebrul bloc din Zambaccian, unde locuiește familia Năstase.

Interesant este că Petre Ion este cel care i-a luat locul Marietei Anastasescu (vecina lui Adrian Năstase), ca reprezentant al firmelor londoneze cu acționariat obscur MELWOOD& PARTNERS LTD și MASTERTRADE GROUP LTD. Cele două entități juridice britanice sunt prezente în acționariatul mai multor societăți românești care au pus mâna pe active valoroase ale statului român.

(Citește pe aceeași temă și ancheta mea în care arăt în premieră că vânzătorul vilei din Primăverii cumpărată în 2000 de soacra lui Mircea Geoană tot cu un preț sub 400 euro/mp, este chiar aghiotantul lui Patriciu. La congresul PSD din 2013, Mircea Geoană, întrebat de subsemnatul cum comentează tranzacția, s-a blocat timp de 10 secunde într-un zâmbet, după care, văzând că nu las reportofonul jos, a făcut o grimasă scârbită și a rostit: “Aberezi”).

În multe din societățile în care e prezent Petre Ion, găsim menționat și numele notarului public Marilena Carmen Popa, personaj cu un renume “dubios”, fiind condamnată pentru fals, împreună cu fugarul Omar Hayssam, în dosarul “Foresta Nehoiu”. Mai mult, notărița Marilena Carmen Popa a fost cercetată pentru fals alături de avocatul Doru Boștină (n.r. partener în cadrul casei de avocatură Boștină și Asociații).

În trecut, Boștină i-a fost avocat multimilionarului Bogdan Buzăianu, căpușa “Hidroelectrica”. Boștină i-a fost avocat și lui Fathi Taher. Mai precizăm că în mandatul Elenei Udrea la MADR, Boștină a primit bani publici de la acest minister.

În multe din firmele în care apare menționat numele lui Petre Ion, găsim și notarii publici Lidia Drăgan și Laura Badiu. Presa relatează că cele două notărițe apar și în tranzacțiile prin care controversatul Costică Costanda și-a însușit parcul Bordei, în compensare pentru “Satul Francez”.

Petre Ion și VIP-uri din categoria a II-a

Petre Ion l-a avut partener de afaceri și pe fostul ministru al administrației din guvernarea CDR, Vlad Roșca, de la care a cumpărat părțile sociale deținute în firma “Scoica SRL”. Pe Vlad Roșca l-am găsit ca ocupând la un moment dat și funcția de administrator al unei alte firme deținute parțial de Petre Ion: “Ecofish SRL”.

Tot Petre Ion a fost partener în firma “Agroindustriala Fântânele”, cu Gheorghe Boeru, personaj abonat la contractele cu statul, atât cu Primăria Municipiului București, când primar era PDL-istul Adrian Videanu, dar și cu CJ Constanța, condus de PSD-stul Nicușor Constantinescu. În clipa de față Gheorghe Boeru e unul dintre baronii fondurilor europene, specializat pe training și consultanță. (citește aici investigația mea din RL despre contractele pe fondurie UE atribuite de MADR în Guvernul Ungureanu lui Gheorghe Boeru).

Petre Ion este asociat în mai multe firme legate de Bittner și Petrache cu un anume Marian Șișcă. Numele lui Șișcă l-am găsit inclusiv ca responsabil de punctul de lucru: “Parcaj Subteran Intercontinental” și l-am întâlnit în carne și oase în Piața Floreasca, pe care aceeași grupare de interese a pus mâna pentru 20 de ani, cedând-o firmei AgroFloreasca SRL, iar Marian Șișcă este administratorul privat al pieței, având biroul la etajul acesteia.Tarabagii mi-au declarat că la răstimpuri, Marian Șișcă îi pune să facă lună în jurul tarabelor, “că vine domnul Petrache”.

Firma AgroFloreasca SRL, până în vara lui 2001 s-a numit ELITE CLUB IMPEX SRL și a fost deținută de firmele TITCO S.A. și Royal House SRL. Denumirea TITCO S.A. reprezintă abrevierea de la Taher Investment And Tradind Company este un offshore panamez al lui Fathy Taher, fondat în 1984 (când românii încă nu auziseră de SRL-uri), care are o firmă cu denumire similară și în România. Dovada din registrul companiilor din Panama o aveți în ilustrația de mai jos. Firma ELITE CLUB IMPEX SRL a câștigat contractul de administrare al Pieței Floreasca în 1999 și face parte dintr-o salbă de 4 contracte de înstrăinare a piețelor din Sectorul 1, celelalte trei piețe (1 Mai, Amzei și 16 Februarie), ajungând sub controlul lui Omar Hayssam. Atât firmele controlate de Hayssam, cât și cea la care acționar era Fathi Taher, au fost reprezentate de același avocat în respectivul litigiu: Antonie Iorgovan.

În prezenta investigație cenzurată, prezint în premieră dovada că cei care au pus mâna pe Piața Floreasca pe 20 de ani au legătură cu gruparea Cocoș-Petrache-Bittner. Astfel, în 2005, firma MACOMB S.A. (reprezentată de un cetățean român născut în URSS, Nicula Sorin), cu sediul pe Bvd. Ion Ionescu de la Brad, nr 53 (vezi captura foto din Monitorul Oficial), adică aceeași adresă unde-și au sediul numeroase firme ale grupării din care face parte și Petre Ion.

În august 2007 își fac intrarea în acționariatul AgroFloreasca SRL alte două firme:

S.C. TETRA INVEST S.R.L. (reprezentată de Bogdan Lucov Ștefan) și S.C. PENTA INVEST S.R.L (reprezentată de același Lucov Bogdan). Aceste firme sunt prezente și în acționariatul altor societăți care au adresa tot pe Bvd. Ion Ionescu de la Brad, nr 53 .

Ca tabloul să fie complet, pe 13 septembrie 2012, ora 11.00, s-a convocat o ședință a AGA firmei MACOMB S.A. la restaurantul „Quattro Stagione”, din București, Șos. Nordului nr. 7 – 9, sectorul 1, având pe agenda discuțiilor, majorarea capitalului social la AgroFloreasca SRL, firma care a pus mâna pe 20 de ani pe Piața Floreasca (bun public al locuitorilor Sectorului 1).

Reamintesc că un alt membru al grupării Cocoș-Bittner-Petrache, prin intermediul surorii sale, Anca Dinu, a pus mâna, împreună cu NIRO și familia Creștin, pe piața Crângași pentru 25 de ani, cu complicitatea primarului Cristian Poteraș, apropiat al Elenei Udrea (Citește investigația mea pe tema Pieței Crângași aici).

Cum arată patrimoniul imobiliar al uneia din firmele în care Petre Ion e acționar

Ca mostră sugestivă am ales Lipsca 2000 S.A., în acționariatul căreia apar și offshore-uri londoneze și din elveția, dar și “offshore-ul omenesc” Petre Ion. Iată ce patrimoniu imobiliar a avut această firmă ca puncte de lucru:

1. punct de lucru: Unitatea 34, Bucuresti, sos. Mihai Bravu, nr. 292, bl. 5, sectorul 3;

2. punct de lucru: Unitatea 20, Bucuresti, bd. Camil Ressu, nr. 6, bl. 2, sectorul 3;

3. punct de lucru: Unitatea 53b, Bucuresti, bd. C. Brancoveanu, nr. 114, bl. M1/1, sectorul 4;

4. punct de lucru: Unitatea 198, Bucuresti, bd. C. Brancoveanu, nr. 114, bl. M1/1, sectorul 4;

5. punct de lucru: Unitatea 107, Bucuresti, Sos. Iancului, nr. 11, bl. 108, sectorul 2;

6. punct de lucru: Unitatea 118, Bucuresti, sos. Pantelimon, nr. 291, bl. 9, sectorul 2;

7. punct de lucru: Unitatea 2, Bucuresti, Calea Mosilor, nr. 298, bl. 48, sectorul 2;

8. punct de lucru: Unitatea 6, Bucuresti, Calea Mosilor, nr. 298, bl. 48, sectorul 2;

9. punct de lucru: Unitatea 12, Bucuresti, Calea Mosilor, nr. 298, bl. 48, sectorul 2;

10. punct de lucru: Unitatea 16, Bucuresti, Calea Mosilor, nr. 298, bl. 48, sectorul 2;

11. punct de lucru: Unitatea 50, Bucuresti, Calea Mosilor, nr. 298, bl. 48, sectorul 2;

12. punct de lucru: Unitatea 22, Bucuresti, str. Constantin Rădulescu Motru, nr. 144, bl. 35, sectorul 4;

13. punct de lucru: Unitatea 72, Bucuresti, str. Constantin Rădulescu Motru, nr. 144, bl. 35, sectorul 4;

14. punct de lucru: Unitatea 194, Bucuresti, str. Jean Louis Calderon, nr. 58, sectorul 2;

15. punct de lucru: Unitatea 134, Bucuresti, sos, Berceni nr. 27, bl. 39, sectorul 4;

16. punct de lucru: Unitatea 205, Bucuresti, sos. Berceni nr. 27, bl. 39, sectorul 4;

17. punct de lucru: Unitatea 36, Bucuresti, Sos. Iancului, nr. 59, bl. 101A, sectorul 2;

18. punct de lucru: Unitatea 202, Bucuresti, Sos. Iancului, nr. 59, bl. 101A, sectorul 2;

19. punct de lucru: Unitatea 115, Bucuresti, sos. Pantelimon nr. 98, bl. 209A, sectorul 2;

20. punct de lucru: Unitatea 4, Bucuresti, Sos. Iancului, nr. 57, bl. 101A, sectorul 2;

21. punct de lucru: Unitatea 220, Bucuresti, Sos. Oltenitei nr. 142, bl. 4, sectorul 4;

22. punct de lucru: Unitatea 221, Bucuresti, Sos. Oltenitei nr. 142, bl. 4, sectorul 4;

23. punct de lucru: Unitatea 136, Bucuresti, str. Teiul Doamnei nr. 12, bl. 9, sectorul 2;

24. Punct de lucru: Unitatea …, București, str. Calea Mosilor nr. 256, bl. 2, sectorul 2;

25. punct de lucru: Unitatea 93, Bucuresti, bd. Carol I, nr. 65, bl. 2 bis, sectorul 2;

26. punct de lucru: Unitatea 121, Bucuresti, bd. Carol I, nr. 65, bl. 2 bis, sectorul 2;

27. punct de lucru: Unitatea 27, Bucuresti, str. Dristor nr. 81-88, bl. 13, sectorul 3;

28. punct de lucru: Unitatea 14, Bucuresti, sos. Mihai Bravu, nr. 194, bl. 203, sectorul 2;

29. punct de lucru: Unitatea 231, Bucuresti, bd. Basarabia nr. 112, bl. L7, sectorul 2.

sursa foto: business insider

Proxi-ul perfect. Modest, fără față și cu un nume comun

Pe Petre Ion, acest om de afaceri prezent în numeroase business-uri care au preluat active și resurse valoroase ale statului român, pe omul care a reușit performanța unică de a-și intersecta destinul în firme și cu Dana Năstase și cu Corina Voiculescu și cu Elena Udrea (astea sunt micile delicii ale investigației, cele grele fiind afacerile uriașe pe seama statului operate în ultimii cel puțin 15 ani de rețeaua din care face parte), am avut uriașa surpriză să-l găsim locuind nu în Cotroceni sau Primăverii, după cum i-ar permite CV-ul, ci în Drumul Taberei, într-un bloc turn, la etajul 10, într-un apartament pe care-l împarte împreună cu alte 4 persoane (conform avizierului unde e postată lista cu costurile de la întreținere). Am sunat la ușă, ne-a deschis o doamnă care ne-a confirmat că Petre Ion locuiește acolo, cum de altfel scria și pe ușă, doar că nu putea vorbi cu noi fiindcă este “în cadă”. I-am comunicat doamnei că așteptăm oricât este nevoie, însă după ce l-a întrebat, femeia ne-a spus că reciproca nu e valabilă din partea lui Petre Ion: “Haideți că am vorbit cu dânsul și ideea e în felul următor. Vreți să vorbiți cu el sunați-l, la servici la numărul 224.24.36. Acolo e biroul lui. Sunați și cereți cu domnul Petre Ion”. Am întrebat-o pe femeie de la ce firmă e numărul. Doamna a pufnit în râs și a spus: “Nu mă întrebați pe mine. Acolo e biroul. Sunați acolo și vorbiți cu secretara”.

Închei, plagiind un fragment dintr-un articol publicat în 2010 de EVZ despre Loteria Română: “Acţionarii, persoane fizice ai LOTROM, sunt grecii Antonopoulus Constantinos şi Tsoukalidis Konstantinos, alături de cetăţeanul român Petre Ion, iar funcţia de administrator este deţinută de Mihai Liviu Gherman, fiul lui Oliviu Gherman, fost preşedinte al PDSR/PSD şi fost ambasador la Paris.” Sau, ca să rezum, citez din Monitorul Oficial: “Petre Ion, cetățean român”. Ca mine și ca tine.

text de Daniel Befu

Mai jos aveți schema încrengăturii de relații din jurul lui Petre Ion, precum și o imagine de ansamblu a conexiunilor relaționale din politica românească, pe care eu am denumit-o “Pânza de păianjen”. Dați click pentru mărire și urmăriți săgețile.

Notă de subsol: La momentul la care acest articol a fost scris și predat directorului editorial al unui cunoscut și respectabil trust media, cu multiple colaborări ale unor VIP-uri onorabile, cuplul Udrea Cocoș mai avea aproape 5 luni până la divorțul subit, Elena Udrea încă nu candidase pentru șefia PDL, iar Victor Ponta încă nu-și închisese cabinetul de avocat și nu-și introdusese pe furiș soția, pe Daciana Sârbu, în declarația de avere, ca coproprietară a apartamentului de lux achiziționat în martie 2012 în Central Residential Park (vezi povestea completă a apartamentului premierului aici). Reprezentarea grafică (schema) aferentă articolelor din această serie fuseseră predate cu o lună înainte de alegerile din decembrie 2012, moment în care am primit indicații de la directorul editorial ca s-o elimin din investigația mea pe Cornelia Naum, mama premierului în funcție Victor Ponta, pe motiv că există indicii serioase că Victor Ponta va ocupa fotoliul de prim-ministru și după decembrie 2012, lucru care s-a adeverit (dovada J pe www.gov.ro). Nu am eliminat-o, dar am minimizat-o pe mama lui Victor Ponta, însă nici măcar așa nu mi-au apărut anchetele cu pricina în entitatea media cu credibilitate maximă în rândul oamenilor educați din România. Fac aceste precizări, deoarece acest episod (II) face parte din seria de INVESTIGAȚII CENZURATE DE PRESA CENTRALĂ, despre afacerile familiei Ponta. De aceea, pentru o imagine completă, îți recomand să citești episodul anterior:

precum și:

Dacă vrei să fii anunțat rapid când postez o nouă investigație cenzurată, dă like aici paginii de facebook a bloguluiu Investigatii Cenzurate

Poți să sprijini Investigații Cenzurate donând 5 euro:

Poți să sprijini Investigații Cenzurate donând 10 euro:

Poți să sprijini Investigații Cenzurate donând 50 euro:

Poți să sprijini Investigații Cenzurate donând 100 euro:

Poți să sprijini Investigații Cenzurate donând cat poti:

Poți dona și în contul: RO53INGB0000999900483987 deschis la ING pe numele Daniel Befu

fb27